Jong man vas ná moord op onderwyskenner | Maroela Media
'n Vier‑en‑twintigjarige man is in hegtenis geneem in verband met die moord op Jon Curran, 'n Ierse onderwyskenner, wat vroeër dié maand in Kaapstad vermoor is.
Sers. Noloyiso Rwexana, woordvoerder van die polisie, het gesê die verdagte is Vrydagaand in Voortrekkerweg in hegtenis geneem nadat die polisie inligting opgevolg het. Die verdagte sal na verwagting Maandag in die Kaapstad-landdroshof op aanklag van moord verskyn.
Curran se liggaam is op 7 November in sy woonstel* in Buitengracht in Kaapstad gevind.
Lt.genl. Khombinkosi Jula, provinsiale polisiekommissaris, het die ondersoekspan geloof vir hul toewyding om reg te laat geskied.
Curran was 'n stigterslid van die Irish Primary Principals Network (IPPN), 'n beroepsliggaam vir Ierland se laerskoolleiers, en het van 2000 tot 2007 in dié organisasie se uitvoerende komitee gedien.
Hy was 16 jaar lank hoof van die Good Shepherd National School in Churchtown in Dublin, Ierland, voordat hy in Junie 2005 op vroeë aftrede gegaan het.
Curran was egter so passievol oor onderwys dat hy in Oktober 2016 as 'n direkteur van Mellon Educate, 'n Iers‑gebaseerde Afrika-ontwikkeling-liefdadigheidsorganisasie, in Suid-Afrika kom werk het.
*Ons het vroeër berig hy is in 'n hotelkamer vermoor, maar dit was in 'n woonstel waar hy enkele maande lank voor sy dood gewoon het.
Moois so SAPS Nog n skurk en moordenaar van die straat af. Hoop nie hy bail nie.
Goeie volledige berig, MM. Sien uit na meer inligting oor die verdagte na sy eerste hofverskyming.
"good show" aan beamptes
ek hoop die moordenaar word aan sy toon naels opgehang, wat sou hom besiel het ????
Nie aan sy toonnaels nie maar aan sy nek. Hy het n baie kosbare lewe wat hom geen skade berokken het nie tot n einde gebring.